钦定古今图书集成/明伦汇编/闺媛典/第273卷 > 皇清六 > 张文燇妻康氏
## 钦定古今图书集成/明伦汇编/闺媛典/第273卷 > 皇清六 > 张文燇妻康氏

按《汝宁府志》：“康氏，上蔡张文燇妻。夫亡，遗二女，年二十，以义自守。翁怜之，命曰：‘守节极难，守之不终，不如不守。且尔无嗣，守亦何裨’。氏退而指其腹，以哭于姑，使闻之翁，翁不之强。及㝃，果男，事翁姑，菽水尽妇道。翁殁，依伯。城破家毁，而伯又丧，归依父。父贫不能给，氏负儿携女，复还所居，结草卢半椽栖焉。时盗贼蜂” 起，岁且大荒，氏日咽荠，得谷食子女。尝抱儿避难，遇贼以刀刺儿，氏抗肱庇之，中其手，后指常屈而不伸，犹纺棉度日。儿甫立而夭，氏益贫苦，依侄终身。年七十三，无疾而卒。